**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 01.07.2019, ora 08.00 – 02.07.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 02.07.2019, ora 7.00**

**RÂURI**

**Debitele au fost** **în general în scădere**, exceptând cursul mijlociu al Prutului (sectorul Ungheni – Fălciu), unde au fost în creştere prin propagare şi râurile din Dobrogea, unde au fost staţionare.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Crișul Alb, Bega, Bârzava, Jiu, Olteț, Ialomița, pe cursurile Vedei și Prutului, pe cursurile superioare ale Carașului și Oltului, pe cursul mijlociu și inferior al Timișului și pe cursul inferior al Argeșului și mai mici (sub 30% din normalele lunare) pe râurile din bazinele hidrografice Jijia, Sitna, Bahlui și pe unui afluenți ai Mureșului inferior (Domald, Secaș, Cugir, Sebeș, Râul Mare, Strei).

Se situează peste **COTELE DE ATENŢIE** râul Prut la staţiile hidrometrice Oancea (440+6)-jud. GL şi Şiviţa (360+74)-jud. GL.

**Debitele vor fi în general în scădere**, exceptând afluenții Prutului și râurile din Dobrogea, unde vor fi staţionare.

Sunt posibile scurgeri importante pe versanți, torenți și pâraie și creșteri mai însemnate de debite și niveluri pe unele râuri mici, în special din zonele de deal şi munte, ca urmare a precipitaţiilor sub formă de aversă prognozate, în special pe râurile din nordul și nord-estul țării.

Se va situa peste **COTELE DE ATENŢIE** râul Prut la staţiile hidrometrice Oancea (440)-jud. GL şi Şiviţa (360+70)-jud. GL.

**DUNĂRE**

**Debitul la intrarea în ţară** (secţiunea Baziaş) **î**n intervalul 01-02.07.2019 **a fost în scădere, având valoarea de 5800 m3/s**, peste media multianuală a lunii **iulie (5350 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi în scădere (5400 m3/s).**

În aval de Porţile de Fier debitele vor fi în scădere.

**Se situează în faza I de apărare următoarele sectoare de dig:**

**-jud. Tulcea:** dig Crişan, dig Letea, 23 August-Grindu, Smârdan-23 August I, Ciulineț-Isaccea, Canton km 30-Ciulineț (din administrarea S.G.A. Tulcea);

**Se situează în faza a II-a de apărare următoarele sectoare de dig:**

**-jud. Tulcea:** Tudor Vladimirescu, Gorgova, R3, R4 (din administrarea S.G.A. Tulcea), dig loc. Chilia Veche, dig loc. Nufăru-Victoria (din administrarea consiliilor locale).

**2.** **Situaţia meteorologică în intervalul 01.07.2019, ora 08.00 –02.07.2019, ora 06.00**

**Administraţia Naţională de Meteorologie (A.N.M.) a emis în data de 01.07.2019, la ora 10.00, informarea meteorologică nr. 61, viz**â**nd disconfort termic și caniculă, valabila in intervalul 01-02.07.2019, conform căreia ,,pe parcursul zilei de luni, 01 iulie, vremea va fi călduroasă în cea mai mare parte a țării, local caniculară după-amiază în Moldova, în zonele de câmpie din Crișana, Banat, Oltenia și Muntenia, în sud-vestul și centrul Transilvaniei și în partea continentală a Dobrogei, unde temperaturile maxime se vor încadra, în general, între 34 și 37 de grade, iar disconfortul termic va fi ridicat și indicele temperatură-umezeală (ITU) va atinge sau depăși ușor pragul critic de 80 de unități. Marți, 02 iulie, vremea va fi caniculară și disconfortul termic accentuat în cea mai mare parte a țării, indicele temperatură-umezeală (ITU) va depăși pragul critic de 80 de unități, iar în zonele de câmpie și podiș se vor înregistra frecvent temperaturi maxime de 35...37 de grade. *Notă: instabilitatea atmosferică se va accentua începând din după-amiaza zilei de marți, 02 iulie, la început în regiunile nordice, iar apoi (miercuri 3 iulie și joi 4 iulie) și în restul teritoriului, iar vremea se va răcori.”***

Aceastăinformare meteorologicăa fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către toate Comitetele Judeţene pentru Situaţii de Urgenţă (42 de prefecturi).*

**În ţară** vremea a fost frumoasă și s-a încălzit, față de ziua anterioară devenind călduroasă, pe arii restrânse caniculară după-amiaza în zonele de câmpie și de podiș. Cerul a fost senin, iar vântul a suflat slab și moderat, cu intensificări temporare în zona montană înaltă, iar în prima parte a intervalului la cote mult reduse și pe litoral. Temperaturile maxime s-au încadrat între 28 de grade la Întorsura Buzăului, Mangalia și Dedulești și 36 de grade la Calafat și Gurahonț, iar la ora 06 se înregistrau valori termice cuprinse între 10 grade la Miercurea Ciuc și 24 de grade la Cotnari, Șiria, Sulina și Dumbrăvița de Codru. *Indicele temperatură-umezeală (ITU) a atins și depășit ușor pragul critic de 80 de unități al disconfortului termic în Moldova, în cea mai mare parte a Munteniei, Olteniei, Banatului și Crișaniei, pe arii restrânse în Dobrogea și doar izolat în Transilvania și Maramureș.*

**La Bucureşti** vremea s-a menținut frumoasă și s-a încălzit față de ziua anterioară, devenind călduroasă, caniculară în orele amiezii în centrul orașului, iar disconfortul termic a fost accentuat- indicele temperatură-umezeală (ITU) atingând și depășind ușor pragul critic de 80 de unități. Cerul a fost senin, iar vântul a suflat slab până la moderat. Temperatura maximă a fost de 33 de grade la Băneasa, 34 de grade la Afumați și 35 de grade la Filaret, iar la ora 06 se înregistrau 17 grade la Băneasa, 19 grade la Filaret și 20 de grade la Afumați.

**3. Prognoza meteorologică în intervalul 02.07.2019, ora 08.00 –03.07.2019, ora 8.00**

**În ţară vremea va fi caniculară, iar disconfortul termic accentuat în orele amiezii în cea mai mare parte a teritoriului, indicele temperatură-umezeală (ITU) urmând a depăși pragul critic de 80 de unități.** În nord și nord-est, precum și la munte din a doua parte a zilei, treptat instabilitatea atmosferică se va accentua și se va manifesta prin înnorări și perioade în care local se vor semnala averse ce vor avea și caracter torențial, frecvente descărcări electrice, intensificări de scurtă durată ale vântului, vijelii și căderi de grindină, iar punctiform cantitățile de apă ce se vor înregistra fie în intervale scurte de timp, fie prin acumulare vor fi mai însemnate. În restul teritoriului, cerul va fi variabil, chiar mai mult senin în sud și sud-est, vântul va sufla slab și moderat, iar fenomene specifice instabilității atmosferice se vor semnala doar pe spații mici, cu o probabilitate mai mare în centru. **Temperaturile maxime se vor încadra între 29 și 37 de grade (cele mai ridicate valori urmând a se înregistra în zonele de câmpie și podiș, unde frecvent se vor atinge 35...37 de grade)**, iar cele minime vor fi cuprinse între 12 și 25 de grade.

**La Bucureşti vremea va fi caniculară în orele amiezii, când disconfortul termic va fi accentuat, iar indicele temperatură-umezeală (ITU) va depăși pragul critic de 80 de unități.** Cerul va fi mai mult senin, iar vântul va sufla slab și moderat. **Temperatura maximă va fi de 36...37 de grade**, iar cea minimă va fi de 19...21 de grade.

***II. CALITATEA APELOR***

**Pe râurile interioare**

**S.G.A. Cluj** informează că în data de 01.07.2019, în jurul orei 10:00, a fost semnalată o posibilă poluare a râului Arieș în zona postului hidrometric Turda, sub formă de spumă albicioasă pe 10-15% din suprafața apei. Personalul S.G.A. Cluj care s-a deplasat pe teren pentru investigații nu a depistat nici o posibilă sursă de poluare, astfel că, pe baza informațiilor și a fotografiilor de la fața locului, rezultă că fenomenul are amploare redusă și, cel mai probabil, cauze naturale. Poluarea nu se confirmă.

**S.G.A. Harghita** revine cu informații despre poluarea râului Olt cu ape uzate netratate provenite din bazinul de omogenizare/ sedimentare al stației de epurare Bălan din data de 22.06.2019. Rezultatele analizelor probelor de apă prelevate sunt prezentate în tabelul de mai jos:

|  |  |  |  |  |  |  |
| --- | --- | --- | --- | --- | --- | --- |
| **Nr****crt** | **Cod****probă** | **Punct de recoltare** | **Data recoltării** | **CCO-Cr**mg/l | **Susp** (mg/l) | **Extr.** (mg/l) |
| 1 | CI249 | R.Olt amonte stația de epurare Bălan | 22.06.2019 | <LOQ | 0.798 | 0.067 |
| 2 | CI250 | SE Bălan, deversare din bazinul de decantare | 22.06.2019 | 23526 | 854 | 255 |
| 3 | CI251 | Râul Olt Tomești | 22.06.2019 | 57 | 4.223 | 0.764 |

**S.G.A. Arad** informează că mortalitatea piscicolă produsă în această perioadă în canalele A.N.I.F. cu rol de desecare ce colectează apele pluviale de pe cca 60000 ha este un fenomen specific sezonului, producându-se în fiecare vară, când nivelul apei din canale scăzut și stagnant și temperaturile foarte ridicate conduc la scăderea concentrației de oxigen și la moartea peștilor. Evenimentul nu se consideră poluare.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Argeş** revine cu informații despre incendiul izbucnit în data de 30.06.2019, la ora 19:10, la fostul restaurant Zahana de pe malul lacului de acumulare Prundu din municipiul Piteşti (str. Tudor Vladimirescu). Echipajele I.S.U. Argeş au stins incendiul în jurul orei 22:00, fără a fi afectate obiectivele din vecinătate. Structura de lemn a restaurantului a ars în proporție de 90%. Nu au fost prelevate probe, iar stațiile de monitorizare a calității aerului nu au înregistrat depășiri in timpul desfășurării incendiului.

**Agenţia Naţională pentru Protecţia Mediului** informează că din rezultatele analizelor efectuate în intervalul 28-30.06.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**R.N.P.-Direcția Silvică Mehedinți** informează despre producerea în intervalul 23-24.06.2019 a unor doborâturi de vânt ce au afectat 0,2 ha în cadrul Ocolului Silvic Baia de Aramă, volumul de masă lemnoasă doborâtă totalizând în jur de 50 mc. Au fost solicitate de la Administrația Geoparcului Platoul Mehedinți condițiile specifice pentru valorificarea lemnului, urmând ca după obținerea acestora lucrările sa fie executate în regim de urgență.

**G.N.M.-C.J. Constanța** informează telefonic despre producerea a 4 incendii de vegetație uscată în data de 01.07.2019, primul în jurul orei 15:30, în stațiunea Mamaia, lângă stația de epurare, al doilea în jurul orei 16:00, la intrarea în localitatea Cochirleni, al treilea la ora 16:45, în localitatea Techirghiol, iar al patrulea la ora 17:00, la ieșirea din localitatea Cobadin spre Ciobănița. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 **Direcția de Comunicare și Resurse Umane**